SKRIFTLIG FORESPØRGSEL E-1563/98

af Antoni Gutiérrez Díaz (GUE/NGL) til Kommissionen

(20. maj 1998)

Om: Projekter under programmet URB-AL

Inden for programmet URB-AL, der samfinansieres af Kommissionen, er der, så vidt vides, foreslået fire lokalsamfund til posten som ledende by i temanetværk nr. 3, "Demokrati i byen". Disse fire kandidater er følgende: Issy-les-Moulineaux (Frankrig), Porto Alegre (Brasilien), Salt (Spanien) og Villa María (Argentina).

Af disse fire byer opfyldte kun de to førstnævnte udvælgelseskriterierne og blev udtaget til at fremsætte forslag.

Byen Porto Alegre er anerkendt på verdensplan som et skoleeksempel på borgernes medbestemmelse via det såkaldte "medbestemmelsesbudget", som de vigtigste internationale samarbejdsorganer (Verdensbanken, IDB, UNDP...) har bemærket. Desuden var der blandt de lokalsamfund, som Porto Alegre havde foreslået, nogle af de vigtigste eksempler på borgernes medbestemmelsesret i Latinamerika som f.eks. Villa Salvador i Peru.

Kommissionen bedes venligst bidrage med oplysninger om følgende:

1. Hvilke kriterier det faglige udvalg på højt niveau har anvendt for at analysere forslagene til de forskellige netværk, og hvilke forslag det har fremsat til Kommissionen om udvælgelse af den ledende by i det pågældende netværk.

2. Hvilke kriterier Kommissionen har anvendt til at træffe den endelige afgørelse og navnlig til at udelukke Porto Alegre i betragtning af, at den er en af de mest anerkendte byer i Latinamerika med hensyn til erfaringer på dette område.

Svar afgivet på Kommissionens vegne af Manuel Marín

(18. juni 1998)

Kommissionen takker det ærede parlamentsmedlem for hans interesse i Fællesskabets URB-AL program.

Det tekniske udvalg der er oprettet på højt niveau som led i Fællesskabets URB-AL program, tager ved analysen af de forskellige forslag som fremsættes til koordinering af temakontaktnettet, udgangspunkt i antallet af kontaktnetdeltagere og kvaliteten af det tekniske og finansielle forslag. Disse kriterier fremgår af pkt. 9 i det udbudsmateriale der udsendes til forhåndsudvalgte ansøgere. Forslag vurderes udelukkende på grundlag af deres tekniske indhold.

Arbejdet i ovennævnte tekniske udvalg (dvs. Kommissionens overvejelser og anbefalinger) er fortroligt. Sigtet hermed er at sikre at udvalgsmedlemmernes uafhængighed og upartiskhed.

Ansøgningen vedrørende Porto Alegre kommunen er blevet behandlet med den allerstørste opmærksomhed. Kommissionen er bekendt med værdien af de forsøg der er gennemført i denne by og i Villa el Salvador vedrørende demokrati. Dette er baggrunden for at Kommissionen har anmodet de nævnte byer om at deltage i det tredje URB-AL kontaktnet, der koordineres af borgmesterkontoret i Issy-Les-Moulineaux, således at alle de byer i Europa og Latinamerika som måtte være interesserede, kan få kendskab til nævnte byers erfaringer. Tilmelding til kontaktnettet er gratis og kræver blot at der sendes et brev til kontaktnettets koordinator. Tilmeldte byer kan forelægge et fælles projektforslag vedrørende kontaktnettets tema.

Kommissionen kan endvidere meddele det ærede medlem at byen Porto Alegre kommer til at deltage i det femte kontaktnet vedrørende social- og bypolitik, der koordineres af byen Montevideo.